നഗരസഭയുടെ പഴയ കോണ്ക്രീറ്റ് സ്ളാബുകള് വില്പ്പനയ്ക്ക്... ഫോര്ട്ട് കൊച്ചി: കൊച്ചി നഗരസഭയുടെ പഴയ കോണ്ക്രീറ്റ് സ്ലാബുകള് അനധികൃത വില്പന നടത്തുന്നതായി പരാതി. നഗരസഭയുടെ വികസന പദ്ധതിയില് പഴയ കാനകള് പൊളിച്ചുപണിയുമ്ബോള് അവയ്ക്ക് മുകളിലുള്ള പഴയ കോണ്ക്രീറ്റ് സ്ലാബുകളാണ് ഉദ്യോഗസ്ഥ, ഓവര്സീയര് ഒത്താശയോടെ അനധികൃത വില്പന നടത്തുന്നത്. സ്ലാബ് ഒന്നിന് 250 രൂപ മുതല് വലുപ്പം അനുസരിച്ച് 600 രൂപ വരെയാണ് വിലയീടാക്കുന്നത്. കാനകള് നവീകരിക്കുന്ന വേളയില് പഴയ സ്ലാബുകളുടെ ഗുണനിലവാരം വിലയിരുത്തി അവ പുനരുപയോഗിക്കുകയോ , ചിലഘട്ടങ്ങളില് സൗജന്യമായി നീക്കി നഗരസഭയിലെ മറ്റിടങ്ങളില് ചെറുവഴികളില് നടപ്പാതകളൊരുക്കുകയോ ചെയ്യും. ഇല്ലെങ്കില് അവ പൊളിച്ച് അവശിഷ്ടങ്ങളാക്കി മാറ്റണമെന്നാണ് നിര്ദ്ദേശം. 1992 94 വര്ഷങ്ങളില് പോണ്ടിച്ചേരി വെക്ടര് കണ്ട്രോള് റിസര്ച്ച് ഇന്സ്റ്റിറ്റ്യൂട്ടിന്റെ കൊതുകു നിവാരണ ഭാഗമായി കാനകള് സ്ലാബിട്ട് മൂടണമെന്ന നിര്ദ്ദേശത്തെ തുടര്ന്നാണ് കാനകള്ക്ക് മുകളില് സ്ലാബുകളെത്തിയത്. അന്ന് മണലും കമ്ബിയുമായി, ഉറപ്പുള്ള സ്ലാബുകളാണ് കാന നവീകരണത്തിന്റെ മറവില് അനധികൃത വില്പന നടത്തുന്നതെ ന്നാണ് പരാതി. സാധാരണ ഗതിയില് ഇത്തരം സ്ലാബുകള് ഉപയോഗശൂന്യമാണന്ന് ഉദ്യോഗസ്ഥരും അധികൃതരും ഉറപ്പു വരുത്തണമെന്നാണ് നിര്ദ്ദേശമെങ്കിലും ഇതൊന്നും നടക്കാതെയാണ് വില്പന. സ്ലാബ് മറിച്ചു വില്പനയിലൂടെ നഗരസഭയ്ക്ക് ലക്ഷങ്ങളുടെ അധികബാദ്ധ്യതയുണ്ടാകുന്നതായി കരാറുകാരും സമ്മതിക്കുന്നു. നിലവില് ഒരു സ്ലാബ് നിര്മ്മാണത്തിന് 600 മുതല് 1000 രൂപ വരെ ചിലവ് കണക്കാക്കുന്നുണ്ട്. ഗുണനിലവാരമുള്ള പഴയ സ്ലാബുകള് ഉപയോഗിച്ചാല് കാന നിര്മ്മാണ ചിലവില് കുറവുവരുത്താന് കഴിയുമെന്നും കരാറുകാര് പറയുന്നു.